Potrivit ISU Suceava, în jurul orei 16.30, s-a declanșat alarma de incendiu a unui supermarket din municipiul Rădăuți.
Personalul din magazin și clienții aflați la cumpărături s-au autoevacuat în siguranță. În total, este vorba de aproximativ 220 de persoane.
La fața locului s-a intervenit cu două autospeciale de stingere și o ambulanță SMURD.
"În misiunea de recunoaștere, militarii, împreună cu responsabilul magazinului, au identificat o defecțiune la o rețea cu apă sub presiune. Aceasta a provocat o inundație în magazia supermarketului, declanșând și alarma de incendiu", transmite ISU Suceava.
Pompierii monitorizează zona afectată, iar responsabilul magazinului a luat măsuri pentru ca defecțiunea să fie remediată.
Nicio persoană nu a fost rănită.